മിശ്രഭോജന ഭൂമിയില് ഇക്കൊല്ലം തന്നെ സ്മാരകം: മന്ത്രി വൈപ്പിന്: സഹോദരന് അയ്യപ്പന്റെ നേതൃത്വത്തില് വിപ്ലവകരമായ മിശ്രഭോജനം നടത്തിയ ചെറായിയിലെ തുണ്ടിടപറമ്ബിലെ മൂന്നുസെന്റ് സ്ഥലത്ത് ചരിത്ര സംഭവത്തിന്റെ സ്മരണകള് പ്രതിഫലിപ്പിക്കുന്ന സ്മാരകം നിര്മ്മിക്കാന് ഇക്കൊല്ലം തന്നെ നടപടി സ്വീകരിക്കുമെന്ന് സാംസ്കാരിക ഫിഷറീസ് മന്ത്രി സജി ചെറിയാന്. കെ.എന്. ഉണ്ണിക്കൃഷ്ണന് എം.എല്.എ. യുടെ നേതൃത്വത്തില് സ്മാരക സമിതി അതിനു വേണ്ട പദ്ധതിരൂപരേഖ തയ്യാറാക്കി എത്രയും വേഗം സമര്പ്പിക്കണം. എത്ര തുക വേണ്ടിവന്നാലും പ്രശ്നമാകില്ല മന്ത്രി പറഞ്ഞു. തുണ്ടിടപറമ്ബിലെ ചരിത്രഭൂമി സര്ക്കാര് ഏറ്റെടുക്കുന്നതിന്റെ പ്രഖ്യാപന സമ്മേളനം ചെറായി സഹോദരന് സ്മാരക മന്ദിരം ഹാളില് ഉദ്ഘാടനം ചെയ്യുകയായിരുന്നു മന്ത്രി. നവോത്ഥാന നായകന് സഹോദരന് അയ്യപ്പന്റെ സ്മരണ തുടിച്ചുനില്ക്കുന്ന മണ്ണില് നടക്കുന്ന ചടങ്ങില് പങ്കെടുക്കാനായത് മന്ത്രിയായി ചുമതലയേറ്റശേഷമുള്ള ഏറ്റവും വിലമതിക്കുന്ന അനുഭവമായാണ് കാണുന്നത്. അടിച്ചമര്ത്തലുകളെപ്പറ്റി ഇന്നും തുറന്ന് പറയാന് നാം മടിക്കുകയാണ്. കെട്ടകാലത്ത് ധൈര്യപൂര്വ്വം കീഴാള ശബ്ദമായി മാറാന് സഹോദരന് അയ്യപ്പന് സാധിച്ചു. കെ.എന്. ഉണ്ണിക്കൃഷ്ണന് എം.എല്.എ. അദ്ധ്യക്ഷത വഹിച്ചു. മുന് മന്ത്രി എസ്. ശര്മ, മുസിരിസ് പദ്ധതി മാനേജിംഗ് ഡയറക്ടര് പി.എം. നൗഷാദ് , വൈപ്പിന് ബ്ലോക്ക് പഞ്ചായത്ത് പ്രസിഡന്റ് തുളസി സോമന്, ജില്ലാ പഞ്ചായത്ത് മെമ്ബര് അഡ്വ. എം.ബി. ഷൈനി, പള്ളിപ്പുറം ഗ്രാമപഞ്ചായത്ത് പ്രസിഡന്റ് രമണി അജയന്, സിപ്പി പള്ളിപ്പുറം, സെക്രട്ടറി ഒ.കെ കൃഷ്ണകുമാര് , ഡോ. കെ.കെ ജോഷി, ഷീല ഗോപി തുടങ്ങിയവര് പങ്കെടുത്തു.